ai4bharat/Pralekha huggingface dataset:
रेल्वे मंत्रालय
रेल्वेगाड्यांमधून प्रवास करणाऱ्या मुलांसाठी तिकीट काढण्याशी संबंधित नियमात कोणताही बदल नाही
5 वर्षांखालील मुलांसाठी तिकीट खरेदी करणे आणि बर्थ बुक करणे हे प्रवाशांसाठी ऐच्छिक आहे
बर्थ बुक केला नसेल तर 5 वर्षांखालील मुलांना मोफत प्रवासाची परवानगी
नवी दिल्ली, 17 ऑगस्ट 2022
रेल्वेगाड्यांमधून प्रवास करणार्या मुलांसाठी तिकीट काढण्याच्या संदर्भातले नियम भारतीय रेल्वेने बदलल्याचा दावा करणारी काही वृत्ते अलीकडेच माध्यमांतून प्रसिद्ध झाली आहेत. आता एक ते चार वर्षे वयोगटातील मुलांना रेल्वेगाड्यांतून प्रवास करण्यासाठी तिकीट काढावे लागेल, असा दावा या वृत्तांमधून करण्यात आला आहे.
या बातम्या आणि वृत्ते दिशाभूल करणारी आहेत. भारतीय रेल्वेने रेल्वेगाड्यांमधून प्रवास करणार्या मुलांसाठी तिकीट बुकींगच्या संदर्भातील नियमांत कोणतेही बदल केलेले नाहीत. प्रवाशांच्या मागणीनुसार, त्यांना त्यांच्या 5 वर्षांपेक्षा कमी वयाच्या मुलासाठी तिकीट खरेदी करण्याचा आणि बर्थ बुक करण्याचा पर्याय देण्यात आला आहे आणि जर त्यांना वेगळा बर्थ नको असेल, तर तो प्रवास पूर्वीप्रमाणेच विनामूल्य आहे.
रेल्वे मंत्रालयाच्या दिनांक 06.03.2020 च्या परिपत्रकात असे म्हटले आहे की पाच वर्षांखालील मुलांना मोफत नेले जाईल. मात्र स्वतंत्र बर्थ किंवा सीट  दिली जाणार नाही. त्यामुळे जोपर्यंत स्वतंत्र बर्थ मागितला जात नाही तोपर्यंत कोणत्याही तिकीट खरेदीची गरज नाही, पण जर 5 वर्षांपेक्षा कमी वयाच्या मुलांसाठी बर्थ/सीट ऐच्छिक आधारावर मागितले गेले तर पूर्णपणे प्रौढांसाठीचे भाडे आकारले जाईल.S.Tupe/P.Jambhekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
उपराष्ट्रपती, पंतप्रधान आणि लोकसभा अध्यक्ष 15 सप्टेंबरला संसद टीव्हीचे संयुक्तपणे उद्घाटन करणार
नवी दिल्ली, 14 सप्टेंबर 2021
उपराष्ट्रपती आणि राज्यसभेचे सभापती एम वेंकैया नायडू, पंतप्रधान नरेंद्र मोदी आणि लोकसभा अध्यक्ष ओम बिर्ला, संसद भवनाच्या मुख्य कमिटी रूम मध्ये 15 सप्टेंबरला संध्याकाळी 6 वाजता संसद टीव्हीचे संयुक्तपणे उद्घाटन करणार आहेत. आंतरराष्ट्रीय लोकशाही दिनी, संसद टीव्हीचे उद्घाटन होणार आहे.
संसद टीव्ही विषयी
लोकसभा टीव्ही आणि राज्यसभा टीव्ही विलीनीकरणाचा निर्णय फेब्रुवारी 2021 मधेच घेण्यात आला होता. मार्च 2021 मध्ये संसद टीव्ही च्या मुख्य कार्यकारी अधिकाऱ्यांची नियुक्ती करण्यात आली होती. संसद टीव्हीच्या कार्यक्रमांची प्रामुख्याने 4 वर्गात विभागणी करण्यात येणार आहे- संसद आणि लोकशाही संस्थांचे कामकाज, प्रशासन आणि योजना/धोरणे यांची अंमलबजावणी, इतिहास आणि भारताची संस्कृती आणि चालू घडामोडी.
M.Chopade/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
राष्ट्रपती कार्यालय
वनवासींचा सांस्कृतिक वारसा आणि ओळख अबाधित राखत त्यांना आधुनिक विकासाच्या प्रक्रियेचा अविभाज्य भाग बनविण्यासाठी आपण प्रयत्न करायला हवेत - राष्ट्रपती कोविंद
उत्तरप्रदेशात सोनभद्र, चपकी इथे सेवाकुंज आश्रमाच्या नव्याने बांधण्यात आलेल्या इमारतीचे राष्ट्रपतींच्या हस्ते उद्घाटन आणि वनवासी समागमला भेट
नवी दिल्ली, 14 मार्च 2021
आपला सांस्कृतिक वारसा आणि ओळख अबाधित राखत वनवासी समाज आधुनिक विकास प्रक्रियेचा अविभाज्य भाग राहील यादृष्टीने आपला प्रयत्न असायला हवा, असं प्रतिपादन राष्ट्रपती राम नाथ कोविंद यांनी केले. उत्तरप्रदेशमध्ये सोनभद्र, चपकी इथे सेवाकुंज आश्रमाच्या नव्याने बांधलेल्या इमारतीच्या उद्घाटन प्रसंगी ते आज  बोलत होते.
या प्रसंगी भगवान बिरसा मुंडा यांचे स्मरण करून राष्ट्रपती म्हणाले की, बिरसा मुंडा यांनी इंग्रजांच्या शोषणापासून वन संपत्ती व संस्कृती वाचविण्यासाठी अविरत संघर्ष केला. त्यांचे जीवन केवळ आदिवासींसाठीच नाही तर सर्व नागरिकांसाठीही प्रेरणास्रोत आणि आदर्श आहे.
सेवा कुंज संस्थानच्या नव्याने बांधण्यात आलेल्या इमारतींचे उद्घाटन करताना आनंद झाला असे राष्ट्रपती म्हणाले. एनटीपीसीच्या वतीने शाळा आणि वसतीगृह बांधण्याचे काम हाती घेण्यात आल्याचे त्यांनी नमूद केले. नव्याने बांधण्यात आलेल्या इमारती आणि इतर सुविधा या संस्थेतील विद्यार्थ्यांच्या सर्वांगीण विकासात योगदान देतील असा विश्वास त्यांनी व्यक्त केला.
राष्ट्रपती म्हणाले की, ग्रामीण आणि वनक्षेत्रात देशाचा आत्मा वास्तव्य करतो, असा माझा विश्वास आहे. ज्यांना भारताची पाळेमुळे जाणून घ्यायची असतील त्यांनी तर सोनभद्र सारख्या ठिकाणी थोडा वेळ व्यतीत केला पाहिजे. ते म्हणाले की, ग्रामीण / वनवासी समुदायांच्या विकासाशिवाय देशाच्या सर्वांगीण विकासाची कल्पनाच करता येणार नाही. त्यांचा खऱ्या अर्थाने विकास केल्याशिवाय देशाचा विकास अपूर्ण आहे. म्हणूनच , ग्रामीण आणि वनवासी समुदायांच्या सर्वांगीण विकासासाठी केंद्र सरकार आणि राज्य सरकारे विविध योजनांची अंमलबजावणी करीत आहेत.
आपल्या पूर्वजांकडून मिळालेली अंतर्ज्ञानाची परंपरा वनवासींनी जिवंत ठेवली असून ही परंपरा ते पुढे नेत आहेत असे सांगत राष्ट्रपतींनी प्रशंसा केली.
शेतीपासून कला आणि शिल्पापर्यंत, त्यांचा निसर्गाशी असलेला सुसंवाद प्रत्येकाला प्रभावित करतो.
उत्तर प्रदेशच्या पूर्व भागाला झारखंड, छत्तीसगड, बिहार आणि मध्य प्रदेशांशी जोडणारा सोनभद्र प्रदेश आधुनिक विकासाचे प्रमुख केंद्र बनेल, असा विश्वास राष्ट्रपतींनी व्यक्त केला. ते म्हणाले की, वनवासींनी आपला सांस्कृतिक वारसा व ओळख अबाधित राखत आधुनिक विकास प्रक्रियेचा अविभाज्य भाग बनावे , यादृष्टीने आपले प्रयत्न झाले पाहिजेत .
लुप्त होत चाललेल्या लोककलांचे पुनरुज्जीवन आणि लोकभाषा आणि गीतांचे संवर्धन करण्याच्या दृष्टीने ‘सेवा समर्पण संस्थान’प्रयत्न करत असल्याबद्दल राष्ट्रपतींनी आनंद व्यक्त केला.
राष्ट्रपतींच्या भाषणासाठी इथे क्लिक करा
M.Chopade/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 171
माहिती आणि प्रसारण मंत्रालय
डॉ. जयंत नारळीकर यांच्याकडून फिल्मच्या स्वरूपातील वैयक्तिक जीवनातील 'क्षणचित्रे' राष्ट्रीय चित्रपट संग्रहालयाला बहाल
पुणे, 19 जुलै 2018
जागतिक कीर्तीचे खगोलशास्त्रज्ञ डॉ. जयंत नारळीकर यांनी त्यांच्या वैयक्तिक जीवनातील काही महत्वाची 'क्षणचित्रे' टिपणाऱ्या फिल्म्स पुण्यातील राष्ट्रीय चित्रपट संग्रहालयाला बहाल केल्या आहेत. सुमारे आठ एम.एम आणि सुपर आठ एम.एम च्या स्वरूपातील या फिल्म्स एकूण चार तासाच्या कालावधीच्या आहेत. स्वतः डॉ. जयंत नारळीकर आणि त्यांच्या सुविद्य पत्नी मंगला नारळीकर यांनी राष्ट्रीय चित्रपट संग्रहालयाला नुकतीच भेट देऊन आपल्या या फिल्म्स राष्ट्रीय चित्रपट संग्रहालयाचे संचालक प्रकाश मगदूम यांच्या स्वाधीन केल्या. मगदूम यांनीं, आंतराराष्ट्रीय पातळीवरील एका खगोलशास्त्रज्ञाच्या वैयक्तिक जीवनातील फिल्मच्या स्वरूपातील 'क्षणचित्रे' राष्ट्रीय चित्रपट संग्रहालयाकडे उपलब्ध झाल्याबद्दल आनंद व्यक्त केला आहे. डॉ. जयंत नारळीकर यांच्या कौटुंबिक, तसेच सामाजिक आणि सांस्कृतिक जीवनातील महत्वाचे प्रसंग चित्रित करण्यात आलेल्या या फिल्म्सचे महत्व फार मोठे आहे असेही त्यांनी म्हटले.
डॉ. जयंत नारळीकर यांनी उपलब्ध करून दिलेल्या सुमारे 41 छोट्या फिल्म्समध्ये प्रामुख्याने डॉ. नारळीकर यांच्या अमेरिका, इंग्लड आदी देशांच्या भेटी, तसेच केम्ब्रिज विद्यापीठ आणि कॅलिफोर्निया इन्स्टिट्यूट ऑफ टेक्नॉलॉजी या संस्थेतील वास्तव्याचा काळ चित्रित करण्यात आला आहे. याशिवाय काही फिल्म्समध्ये त्यांच्या कौटुंबिक जीवनातील महत्वाच्या कार्यक्रमांचा तसेच त्यांच्या तिन्ही मुलींच्या बालपणाच्या गमती-जमती आदी गोष्टींचा अंतर्भाव आहे. विशेष म्हणजे खुद्द डॉ. जयंत नारळीकर आणि मंगला नारळीकर यांनीच या सर्व फिल्म्सचे चित्रीकरण केले आहे.
या फिल्म्सचे आणखी वैशिष्ट्य म्हणजे डॉ. जयंत नारळीकर याच्या मातोश्री सुमती नारळीकर आणि वडील डॉ. विष्णू वासुदेव नारळीकर यांचेही काही दुर्मिळ क्षण चित्रित करण्यात आले आहेत. एका फिल्ममध्ये मातोश्री सुमती नारळीकर यांचे इसराजवादन तसेच अजमेर शहराच्या बाहेर स्वतः मोटार ड्रायव्हिंग करत त्यांनी मारलेला फेरफटकाही पाहायला मिळतो. एका फिल्ममध्ये तर 1966 मध्ये पार पडलेला डॉ. जयंत नारळीकर आणि मंगला नारळीकर यांचा विवाहसोहळा चित्रित करण्यात आला आहे. काही फिल्म्समध्ये नारळीकर कुटुंब राजस्थानात असताना त्यांच्या घरी झालेले हत्तीचे आगमन, तसेच नारळीकर कुटुंबांच्या कोल्हापूर, वाराणशी, पुणे, खजुराहो, महाबलीपूरम, आग्रा, दिल्ली, अजमेर आणि मुंबई आदी शहरातील भेटींदरम्यानचे चित्रित करण्यात आलेले काही महत्वाचे प्रसंग पाहायला मिळतात. अशा 'होम-मुव्हीज' प्रामुख्याने कुटुंबातील महत्वाच्या प्रसंगांची आठवण म्हणून चित्रित केलेल्या असतात. त्याचे स्वरूप दृक-श्राव्य असल्यामुळे अशा 'होम-मुव्हीज' पाहताना वेगळाच आनंद मिळतो. जागतिक कीर्तीचे खगोलशास्त्रज्ञ डॉ. जयंत नारळीकर हे पुण्यातील 'आयुका' या खगोलशास्त्रीय संस्थेचे संस्थापक अध्यक्षही आहेत.
S.Tupe/P.Malandkar
(Visitor Counter : 76
माहिती आणि प्रसारण मंत्रालय
देश हिताच्या दृष्टीकोनातून कृती करण्याचे डायरेक्ट-टू-मोबाइल प्रसारण परिषदेत आवाहन
नवी दिल्ली, 2 जून 2022
नवी दिल्लीतील प्रसार भारतीच्या आकाशवाणी रंग भवन सभागृहात 1 जून 2022 रोजी ,दूरसंचार मानक विकास संस्था , भारत  च्या सहकार्याने आयआयटी कानपूरच्या वतीने 'डायरेक्ट टू मोबाईल आणि 5G ब्रॉडबँड - कन्व्हर्जन्स रोडमॅप' या विषयावर परिषद आयोजित करण्यात आली होती
माहिती आणि प्रसारण सचिव अपूर्व चंद्रा, टीएसडीएसआयचे अध्यक्ष एन. जी सुब्रमण्यम, दूरसंचार विभागाचे सदस्य  ए. के. तिवारी, प्रसार भारतीचे मुख्य कार्यकारी अधिकारी शशी शेखर वेम्पती, आयआयटी कानपूरचे संचालक प्रा अभय करंदीकर आणि टीएसडीएसआयच्या महासंचालक पामेला कुमार यांच्यासह भारतीय दूरसंचार प्राधिकरणाचे  अध्यक्ष डॉ. पी डी वाघेला या परिषदेला प्रमुख पाहुणे म्हणून उपस्थित होते. डायरेक्ट टू मोबाईल आणि 5जी ब्रॉडकास्ट परिषद ही प्रसारण , मोबाइल, ब्रॉडबँड, माध्यमे आणि इतर सर्व संबंधित हितसंबंधितांना एकत्र आणण्यासाठी संधी प्रदान करते, असे परिषदेत उद्घाटनपर भाषण करताना ट्रायचे अध्यक्ष डॉ. पीडी वाघेला यांनी सांगितले.
या परिषदेत आयआयटी कानपूर, टीएसडीएसआयआणि प्रसार भारती यांनी डायरेक्ट टू मोबाइल प्रश्र्नांवर संयुक्त श्वेतपत्रिका जारी करण्यासह स्मार्ट फोन आणि इतर स्मार्ट उपकरणांवर अत्याधुनिक प्रसारण तंत्रज्ञान प्रथमच या परिषदेमध्ये प्रदर्शित करण्यात आले.
ग्राहकांच्या दृष्टीकोनातून बोलताना माहिती आणि प्रसारण सचिव अपूर्व चंद्रा म्हणाले की, “डायरेक्ट-टू-मोबाइल आणि 5जी ब्रॉडबँडमधील एकत्रीकरण भारतातील ब्रॉडबँडचा वापर आणि स्पेक्ट्रमचा वापर सुधारेल.आता जवळजवळ प्रत्येकजण त्यांच्या मोबाईलद्वारे चित्रफीत मजकुराचा वापर करत आहे, ॲप्सद्वारे मोबाईलवर बातम्या पाहता येतात,आणि प्रसार भारतीचे स्वतःचे न्यूज ऑन एआयआर ॲप आहे ज्याचा ग्राहकवर्ग मोठा आहे.डायरेक्ट-टू-मोबाइल आणि 5जी ब्रॉडबँडमधील या एकत्रितपणामुळे पायाभूत सुविधांमध्ये काही बदल आणि काही नियामक बदल होतील.''
सांख्य लॅबचे मुख्य कार्यकारी अधिकारी पराग नाईक यांच्याशी थेट संवाद साधताना, प्रसार भारतीचे मुख्य कार्यकारी अधिकारी शशी शेखर वेम्पती यांनी भारतासारख्या देशासाठी धोरणात्मक आणि देश हिताच्या दृष्टीकोनातून डायरेक्ट टू मोबाइल प्रसारणाचे महत्त्व विशद केले.
या परिषदेमध्ये प्रकाशित झालेल्या श्वेतपत्रिकेत डायरेक्ट टू मोबाइल आणि 5जी ब्रॉडबँडच्या एकत्रीकरणाने भारतात डायरेक्ट टू मोबाइल ब्रॉडकास्टिंग क्षमता साकारण्याची संकल्पना मांडण्यात आली आहे. आणि ही संकल्पना प्रत्यक्षात उतरवण्यासाठी विविध भागधारकांना कृती करण्याच्या शिफारसी करण्यात आल्या आहेत.
https://www.youtube.com/watch?v=YjSiGoB8qvU
https://prasarbharati.gov.in/demo-of-direct-to-mobile-broadcasting/
https://www.youtube.com/watch?v=hxrs5Q2-j1w
G.Chippalkatti/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
पंतप्रधान कार्यालय
अमेरिकेच्या राष्ट्राध्यक्षांबरोबर झालेल्या व्दिपक्षीय बैठकीत पंतप्रधान नरेंद्र मोदी यांनी केलेले प्रारंभीचे निवेदन
नवी दिल्ली, 24 मे 2022
श्रीयुत राष्ट्राध्यक्ष, तुम्हाला भेटून नेहमीच खूप आनंद होतो. आज आपण दोघे आणखी एका सकारात्मक आणि उपयुक्त क्वाड शिखर परिषदेमध्येही सहभागी झालो.
भारत आणि अमेरिका यांची धोरणात्मक भागीदारी ही एक खऱ्या अर्थाने विश्वासार्ह भागीदारी आहे.
आपली सामायिक मूल्ये आणि सुरक्षेसहित अनेक क्षेत्रांमध्ये आपल्या समान हितसंबंधांमुळे विश्वासाचे हे बंध अधिक मजबूत झाले आहेत.
आपल्या देशांमधील लोकांमधील ऋणानुबंध आणि घनिष्ठ आर्थिक संबंधही आपल्या भागीदारीला अव्दितीय करतात.
आपल्यामध्ये व्यापार आणि गुंतवणूक यामध्येही सातत्याने विस्तार होत आहे. वास्तविक, आपल्यामध्ये असलेल्या क्षमतांपेक्षा आत्ता तरी हा विस्तार खूपच कमी आहे.
मला विश्वास आहे की, आपल्यामध्ये ‘भारत-अमेरिका गुंतवणूक प्रोत्साहन करारा’ मुळे आपल्याला गुंतवणुकीच्या दिशेने ठोस प्रगती पहायला मिळेल.
आपण तंत्रज्ञानाच्या क्षेत्रामध्ये आपले व्दिपक्षीय सहकार्य वाढवत आहोत आणि वैश्विक मुद्यांवरही आपसामधली समन्वय दृढ करीत आहोत.
आपल्या दोन्ही देशांनी हिंद-प्रशांत क्षेत्राविषयीही समान दृष्टिकोन ठेवला आहे आणि केवळ व्दिपक्षीय स्तरावर नाही तर इतर समविचारी असलेल्या देशांच्या बरोबर आपण सामायिक मूल्ये आणि समान हितसंबंध सुरक्षित ठेवण्यासाठी काम करीत आहोत.
क्वाड आणि काल जाहीर आयपीईएफ याचे सक्रिय उदाहरण आहे. आज आपल्या चर्चेमुळे या सकारात्मक कामाला अधिक गती मिळेल.
मला विश्वास आहे की, भारत आणि अमेरिका यांच्यातील मैत्री, वैश्विक शांती आणि स्थिरता, वसुंधरेच्या शाश्वततेसाठी आणि मानवजातीच्या कल्याणासाठी कायमची एक चांगली शक्ती असेल.
S.Kulkarni/S.Bedekar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
तमिळनाडूमध्ये चेन्नई येथे पंतप्रधानांनी केले चेन्नई विमानतळाच्या नव्या एकात्मिक टर्मिनल इमारतीचे उद्घाटन
पंतप्रधान नरेंद्र मोदी यांनी आज तमिळनाडूमध्ये चेन्नई येथे चेन्नई आंतरराष्ट्रीय विमानतळाच्या नव्या एकात्मिक टर्मिनल इमारतीचे  उद्घाटन केले. यावेळी त्यांनी या नव्या सुविधेची पाहणीही केली.
पंतप्रधानांनी ट्वीट केले आहेः
“चेन्नई विमानतळाच्या नव्या टर्मिनलमुळे या शहरातील आणि संपूर्ण तामिळनाडूमधील लोकांना मोठी मदत होईल. या टर्मिनल इमारतीमध्ये तामिळनाडूच्या समृद्ध परंपरेचा गंध अनुभवायला मिळतो. ”
सुमारे 1260 कोटी रुपये खर्चाने उभारण्यात आलेल्या या नव्या एकात्मिक टर्मिनल इमारतीची भर पडल्याने या विमानतळाच्या प्रवासी सेवा क्षमतेमध्ये वार्षिक 23 दशलक्ष प्रवाशांवरून  वार्षिक 30 दशलक्ष प्रवासी संख्येपर्यंत  वाढ होईल. हे नवे टर्मिनल स्थानिक तामिळ संस्कृतीचे लक्षवेधी प्रतिबिंब असून त्यामध्ये कोलम, साड्या, मंदिरे यांसारखी पारंपरिक वैशिष्ट्ये आणि नैसर्गिक परिसरातील इतर वैशिष्ट्यांचे दर्शन घडत आहे.
या उद्घाटन सोहळ्यामध्ये पंतप्रधानांसोबत तामिळनाडूचे राज्यपाल आर एन रवी, तामिळनाडूचे मुख्यमंत्री एम के स्टॅलिन, नागरी हवाई वाहतूक मंत्री ज्योतिरादित्य सिंदिया आणि केंद्रीय मत्स्यव्यवसाय, पशुसंवर्धन आणि दुग्धविकास आणि माहिती आणि प्रसारण राज्यमंत्री एल मुरुगन उपस्थित होते.
संरक्षण मंत्रालय
संरक्षणविषयक संसदीय स्थायी समितीने केला राष्ट्रीय संरक्षण प्रबोधिनीचा अभ्यास दौरा
पुणे, 25 ऑगस्ट 2022
श्री जुआल ओरम यांच्या अध्यक्षतेखालील संरक्षणविषयक संसदीय स्थायी समिती  च्या सदस्यांनी 25 ऑगस्ट 2022 रोजी खडकवासला येथील राष्ट्रीय संरक्षण प्रबोधिनीला भेट दिली.
संरक्षणविषयक संसदीय स्थायी समितीची ही अभ्यास भेट विविध माध्यमातून सशस्त्र दलात महिला अधिकार्यांच्या प्रवेशाचा आढावा घेण्यासाठी होती. समितीच्या माननीय सदस्यांना एअर मार्शल संदेश पी वागळे, वायु सेना पदक, उप प्रमुख इंटिग्रेटेड डिफेन्स स्टाफ यांच्यासह व्हाइस अॅडमिरल अजय कोचर, अति विशिष्ट सेवा पदक, नौसेना पदक आणि तिन्ही सेना दलांचे प्रतिनिधी यांनी माहिती दिली.
संसदीय सदस्यांना राष्ट्रीय संरक्षण प्रबोधिनीमधील प्रशिक्षणाच्या विविध पैलूंबद्दल सर्वसमावेशक माहिती देण्यात आली. विशेषतः अलीकडेच दाखल झालेल्या महिला कॅडेट्सच्या प्रशिक्षणाबद्दल त्यांना अवगत करण्यात आले.
समितीने कॅडेट्स प्रशिक्षणाच्या विविध पैलूंचे आयोजन देखील अनुभवले आणि नव्याने समाविष्ट झालेल्या महिला कॅडेट्सशी संवाद साधला.
M.Iyengar/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 103
राष्ट्रपती कार्यालय
महाराणा प्रताप शिक्षा परिषद गोरखपूरच्या संस्थापक सप्ताह समारंभाला राष्ट्रपतींनी संबोधित केले
(नवी दिल्ली, 10 डिसेंबर 2018
राष्ट्रपती राम नाथ कोविंद यांनी उत्तर प्रदेशातील गोरखपूर येथे महाराणा प्रताप शिक्षा परिषद, गोरखपूरच्या संस्थापक सप्ताह समारंभाला आज संबोधित केले.
यावेळी राष्ट्रपती म्हणाले की, उत्तर प्रदेशच्या पूर्वेकडील भागात ज्ञान आणि जागरुकता यांचा प्रसार करण्यात गोरखनाथ पीठाने महत्त्वपूर्ण योगदान दिले आहे. संस्कृतीप्रती आदर, राष्ट्राप्रती समर्पण आणि सामाजिक काम करण्याची तयारी हे गुण युवकांमध्ये बिंबवत त्यांचे सुजाण व्यक्तिमत्व घडवण्यात परिषदांनी मदत केली आहे.
N.Sapre/S.Kane/P.Kor
संरक्षण मंत्रालय
मलेशियातील पोर्ट क्लांग येथे प्रथम प्रशिक्षण स्क्वाड्रन
नवी दिल्ली, 2 ऑक्टोबर 2023
आग्नेय आशियामध्ये भारतीय नौदलाच्या लांब पल्ल्यातील तैनातीचा एक भाग म्हणून, प्रथम प्रशिक्षण स्क्वाड्रन - आयएनएस तीर, आयएनएस सुजाता आणि आयसीजीएस सारथी या जहाजांचे आज मलेशियातील पोर्ट क्लांग येथे आगमन झाले आहे.
1TS द्वारे हाती घेतलेल्या उपक्रमांमध्ये विविध व्यावसायिक आणि सामुदायिक संवाद, प्रशिक्षण देवाणघेवाण, क्रॉस डेक भेटी आणि रॉयल मलेशियन नेव्हीच्या कर्मचार्यांसह क्रीडा सामने आयोजित करण्यात आले आहेत, तसेच शालेय विद्यार्थ्यांच्या भेटीसाठी ही जहाजे खुली करण्यात आली आहेत.
1 TS च्या तैनातीचे उद्दिष्ट प्रशिक्षणार्थींना हिंद महासागर क्षेत्रातील मित्र देशांशी भारताच्या सामाजिक राजकीय, लष्करी आणि सागरी संबंधांविषयी माहिती देणे आणि दोन्ही नौदलांमधील द्विपक्षीय संबंधांना बळकट करणे हे आहे.S.Patil/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 46
पर्यावरण, वन एवं जलवायु परिवर्तन मंत्रालय
देशात गेल्या आठ वर्षातील वाघांच्या मृत्यूबद्दल स्पष्टीकरण
माध्यमातले अहवाल एकांगी आणि दिशाभूल करणारे
नवी दिल्ली, 6 जून 2020
देशात मृत्युमुखी पडलेल्या वाघांची आकडेवारी काही माध्यमांनी अशाप्रकारे सादर केली, ज्यामुळे व्याघ्र संरक्षणाबाबत भारत सरकारचे प्रयत्न मलीन होत आहेत.
पर्यावरण, वने आणि हवामान बदल मंत्रालयाच्या राष्ट्रीय व्याघ्र संरक्षण प्राधिकरणाने यासंदर्भात माहिती दिली आहे-
भारत सरकारने राष्ट्रीय व्याघ्र संरक्षण प्राधिकरणाच्या माध्यमातून केलेल्या प्रयत्नामुळे वाघांच्या संदर्भात योग्य दिशेने काम सुरु असल्याचे 2006, 2010, 2014 आणि 2018 मधे केलेल्या अखिल भारतीय व्याघ्र गणनेत आढळून आले आहे. यामध्ये वाघांच्या संख्येत 6 % इतकी पोषक वार्षिक वाढ आढळून आली असून, नैसर्गिक नुकसान यातून भरून निघत आहे. 2012 ते 2019 या काळात देशात वर्षाला सरासरी 94 वाघ मृत्युमुखी पडले; मात्र वाढीचा दर लक्षात घेता समतोल राखला गेला आहे. याशिवाय राष्ट्रीय व्याघ्र संरक्षण प्राधिकरणाने सध्या सुरु असलेल्या केंद्र पुरस्कृत प्रोजेक्ट टायगर योजनेअंतर्गत वाघाची शिकार रोखण्यासंदर्भात अनेक पावले उचलली असून शिकारीवर लक्षणीय नियंत्रण मिळवले आहे; शिकार आणि जप्ती यासंदर्भातल्या प्रकरणातून हे दिसून येत आहे. वाघांच्या मृत्यूबाबत नागरिकांना आकडेवारी उपलब्ध करून देण्यात राष्ट्रीय व्याघ्र संरक्षण प्राधिकरण, आपल्या संकेत स्थळामार्फत तसेच समर्पित पोर्टल www.tigernet.nic.in, द्वारे माहिती देताना संपूर्ण पारदर्शकता राखते; ज्यायोगे लोक त्यांची इच्छा असल्यास त्याचे तर्कशुद्ध मुल्यांकन करू शकतात.
8 वर्षे इतक्या मोठ्या काळातली आकडेवारी सादर करून सर्वसाधारण वाचकासमोर मोठे आकडे ठसवून अकारण धोक्याची घंटा निर्माण करण्याचा उद्देश सूचित करत आहे. याशिवाय भारतातील 60 टक्के वाघांचे मृत्यू हे शिकारीमुळे नाहीत, हे तथ्यही योग्य रीतीने मांडण्यात आलेले नाही.
एनटीसीएच्या प्रमाणित मानक प्रणालीनूसार, वाघाच्या मृत्यूचे कारण जाहीर करण्यासंबंधी कडक नियम आहेत, जर राज्यांनी वाघाचा मृत्यू अनैसर्गिक आहे, असे सांगितले तर, त्यांना ते सिद्ध करावे लागते, त्यासाठी नेक्रोपसी अहवाल, हिस्टोपॅथॉलॉजीकल अहवाल आणि न्यायवैद्यकीय मूल्यांकनासह छायाचित्र आणि परिस्थितीजन्य पुरावे सादर करावे लागतात. या कागदपत्रांची सविस्तर पडताळणी केल्यानंतरच वाघाच्या मृत्यूचे कारण जाहीर केले जाते.
एनटीसीएच्या संकेतस्थळावर उपलब्ध आकडेवारी आणि आरटीआय उत्तरात दिलेली आकडेवारी या अहवालात देण्यात आली आहे, हे स्तुत्य आहे; मात्र ती ज्या पद्धतीने देण्यात आली आहे, त्यामुळे धोका असल्याचे सूचित होत आहे. त्याचबरोबर देशात वाघाच्या मृत्यूची नोंद ज्या पद्धतीने केली जाते, ती संपूर्ण प्रक्रिया लक्षात न घेता आणि व्याघ्र संवर्धनासाठी केंद्र सरकारने 'प्रोजेक्ट टायगर' अंतर्गत तांत्रिक आणि वित्तीय उपक्रम राबवल्यामुळे झालेला नैसर्गिक लाभ लक्षात न घेता करण्यात आली आहे.
वर दिलेले तथ्य माध्यमे देशासमोर मांडतील, अशी अपेक्षा असून त्यामुळे यासंदर्भात खळबळ उडवून न देता, याबाबत धोक्याची परिस्थिती नाही, हे नागरिकांना स्पष्ट होईल.S.Pophale/N.Chitale/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 185
मंत्रिमंडळ
लिथुआनियामध्ये भारतीय उच्चायुक्त कार्यालय सुरू करण्यास केंद्रीय मंत्रिमंडळाची मंजुरी
नवी दिल्ली, 27 एप्रिल 2022
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने 2022 मध्ये लिथुआनियामध्ये नवीन भारतीय उच्चायुक्त कार्यालय सुरू करण्यास मान्यता दिली आहे.
लिथुआनियामध्ये भारतीय उच्चायुक्त कार्यालय उघडण्यास भारताच्या राजनैतिक पाऊलखुणा विस्तारण्यास, राजकीय संबंध आणि धोरणात्मक सहकार्य वाढण्यास, द्विपक्षीय व्यापार, गुंतवणूक आणि आर्थिक गुंतवणुकीत वाढ होण्यास मदत होईल, लोकांमधील परस्पर संपर्क दृढ होणे सुलभ होईल, बहुपक्षीय व्यासपीठांवर अधिक शाश्वत राजकीय व्याप्ती वाढण्यास अनुमती मिळेल आणि भारताच्या परराष्ट्र धोरणाच्या उद्दिष्टांसाठी समर्थन मिळविण्यात मदत होईल. लिथुआनियामधील भारतीय उच्चायुक्त कार्यालय भारतीय समुदायाला अधिक चांगल्या प्रकारे मदत करेल आणि त्यांच्या हितांचे संरक्षण करेल.
लिथुआनियामध्ये नवीन भारतीय उच्चायुक्त कार्यालय उघडण्याचा निर्णय हा वृद्धी आणि विकास किंवा ‘सबका साथ सबका विकास’ या आपल्या राष्ट्रीय अग्रक्रमाचा पाठपुरावा करण्यासाठी एक पुढचे पाऊल आहे. भारताच्या राजनैतिक उपस्थितीत वाढ केल्याने, इतर गोष्टींबरोबरच, भारतीय कंपन्यांना बाजारपेठ उपलब्ध होईल आणि वस्तू आणि सेवांच्या भारतीय निर्यातीला चालना मिळेल. स्वावलंबी भारत किंवा ‘आत्मनिर्भर भारत’ या आपल्या ध्येयाच्या अनुषंगाने स्वदेशी उत्पादन आणि रोजगार वाढविण्यावर याचा थेट परिणाम होईल.Jaydevi PS/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
महिला आणि बालविकास मंत्रालय
५ व्या पोषण पंधरवडा सोहळ्याला उद्यापासून सुरूवात
संकल्पना: "सर्वांसाठी पोषण: निरोगी भारताकडे एकत्रित वाटचाल"
कुपोषण दूर करण्यासाठी मौल्यवान संपत्ती म्हणून ‘श्री अन्न’- सर्व धान्यांची जननी लोकप्रिय करणे यावर पोषण पंधरवड्यात लक्ष केंद्रित करणार.
20 मार्च ते 3 एप्रिल 2023 या कालावधीत पोषण पंधरवड्यादरम्यान श्री अन्नाचा प्रचार आणि प्रसार, स्वस्थ बालक स्पर्धा साजरी करणे आणि सक्षम अंगणवाड्यांची लोकप्रियता वाढवणे यावर उपक्रमांच्या माध्यमातून लक्ष केंद्रित करणार.
पोषण पंधरवड्यादरम्यान जनआंदोलन आणि जन भागीदारीच्या माध्यमातून पौष्टिकतेच्या महत्त्वाबद्दल जागरूकता निर्माण करणे आणि सकस खाण्याच्या सवयींना प्रोत्साहन देणे हे महिला आणि बाल विकास मंत्रालयाचं उद्दिष्ट आहे.
महिला आणि बाल विकास मंत्रालय 20 मार्च 2022 ते 3 एप्रिल 2023 या कालावधीत देशभरात विविध उपक्रमांच्या माध्यमातून पाचवा पोषण पंधरवडा साजरा करणार आहे. जनआंदोलन आणि जन भागीदारीच्या माध्यमातून पौष्टिकतेच्या महत्त्वाबद्दल जागरूकता निर्माण करणे आणि सकस खाण्याच्या सवयींना प्रोत्साहन देणे हे पंधरवड्याचे उद्दिष्ट आहे.
8 मार्च 2018 रोजी पंतप्रधान नरेंद्र मोदी यांनी सुरू केलेले पोषण अभियान, लोकांचा सहभाग सुनिश्चित करण्यासाठी आणि व्याख्यानांच्या माध्यमातून पोषण विषयक जागरूकतेवर भर देण्यासाठी महत्त्वपूर्ण ठरले आहे. पौष्टिकतेचे परिणाम सर्वांगीण पद्धतीने सुधारण्याच्या उद्देशाने पोषण अभियानाला सुरूवात झाली. कुपोषण-मुक्त भारताची अपेक्षित उद्दिष्टे साध्य करण्यासाठी वैयक्तिक आणि सामुदायिक स्तरावर वर्तणुकीतील बदल महत्त्वपूर्ण घटक ठरला आहे.
दरवर्षी मार्च महिन्यात 15 दिवस पोषण पंधरवडा साजरा केला जातो. तसच सप्टेंबर महिना देशभर राष्ट्रीय म्हणून साजरा केला जातो. आतापर्यंत साजरे करण्यात आलेल्या पोषण महिना आणि पोषण पंधरवड्यात सर्व राज्य/केंद्रशासित प्रदेश, आघाडीचे कृतीशील गट, एकत्रित मंत्रालये तसेच लोकांचा व्यापक प्रमाणात सहभाग आणि उत्साह दिसून आला आहे. गेल्या पोषण पंधरवडा 2022 मध्ये देशभरात जवळपास 2 कोटी 96 लाख उपक्रम घेण्यात आले.
या वर्षीच्या पोषण पंधरवडा 2023 ची संकल्पना "सर्वांसाठी पोषण: निरोगी भारताकडे एकत्रित वाटचाल" ही आहे. 2023 हे भरडधान्याचं आंतरराष्ट्रीय वर्ष म्’णून घोषित केल्यामुळे, या वर्षी कुपोषणावर उपाय म्हणून ‘श्री अन्न”- सर्व धान्यांची जननी म्हणून लोकप्रिय करणे यावर पोषण पंधरवड्याचं लक्ष केंद्रित असेल.
पोषण पंधरवडा दरम्यानचे उपक्रम, इतर बाबींसह, खालील प्रमुख विषयांवर लक्ष केंद्रित करतील:
1. पोषणमूल्य वाढवण्यासाठी भरड धान्यावर आधारित पूरक पोषण, गृहभेटी, आहार सल्ला शिबिरे, श्री अन्न/भरड धान्याचा प्रचार आणि प्रसार मोहिमा आयोजन इत्यादी
2. स्वस्थ बालक स्पर्धा साजरी करणे: चांगलं पोषण, चांगलं आरोग्य आणि निरामय आयुष्यासाठी स्पर्धेची निरोगी भावना निर्माण करून नियोजित निकषांनुसार 'स्वस्थ बालक' किंवा ‘निरोगी बालक’ स्पर्धा साजरा करून याबाबत ओळख निर्माण करणे.
3. सक्षम अंगणवाड्यांना लोकप्रिय करणे: विकसित पोषण वितरण तसंच लहान बालकांची काळजी आणि शिक्षण केंद्र म्हणून सुधारित पायाभूत सोयी आणि सुविधांसह सक्षम अंगणवाड्यांबाबत जागरूकता वाढवण्यासाठी आणि लोकप्रिय करण्यासाठी मोहिमा आयोजित केल्या जातील.
पोषण पंधरवड्या दरम्यान आखलेल्या उपक्रमांचा समन्वय साधण्यासाठी महिला आणि बाल विकास मंत्रालय हे क्षेत्रीय मंत्रालय असेल. राज्य/केंद्रशासित प्रदेशात महिला आणि बाल विकास विभाग/समाज कल्याण विभाग पोषण पंधरवड्यासाठी क्षेत्रीय विभाग असेल.
माहिती आणि प्रसारण मंत्रालय
के. ए. अब्बास यांचे जीवन आणि कार्य उलगडणारा फिल्म्स डिव्हिजनने निर्माण केलेला माहितीपट, त्यांच्या जयंती दिनानिमित्त दाखविला जाणार
मुंबई, 6 जून 2021
प्रसिद्ध चित्रपट निर्माता,पटकथा लेखक, कादंबरीकार, नाटककार, लघुकथा लेखक आणि पत्रकार ख्वाजा अहमद अब्बास उर्फ के ए.अब्बास यांच्या 107 व्या जयंतीनिमित्त त्यांच्यावर फिल्म्स डिव्हिजनने तयार केलेला 'आय हॅव समथिंग टू से ...के ए अब्बास’ हा माहितीपट 7 जून 2021 रोजी प्रसारीत केला जाणार आहे. हा चित्रपट फिल्म्स डिव्हिजनच्या https://filmsdivision.org/ या संकेतस्थळावर प्रसारीत करण्यात येईल.
धरती के लाल, सात हिंदुस्तानी, परदेसी, शहर और सपना आणि दो बूंद पानी यासारख्या पुरस्कार विजेत्या सामाजिक-वास्तववादी चित्रपटांच्या दिग्दर्शनासाठी आणि जागते रहो, आवारा, नीचा नगर, श्री 420, मेरा नाम जोकर आणि इतर अनेक लोकप्रिय चित्रपटांचे पटकथा लेखन असलेले अब्बास यांचे चित्रपट सामान्य माणसाच्या हिताचे आणि चिंतांच्या मुळाशी जाणारे असत. के ए अब्बास यांना उर्दू, इंग्रजी आणि हिंदी भाषेतील साहित्याचा, ज्यात इन्क्लाब या उत्तम कादंबरीचा समावेश आहे, यासाठीही त्यांचे स्मरण केले जाते. मुकेश शर्मा दिग्दर्शित हा फिल्म्स डिव्हिजनचा माहितीपट आर्किव्हल फिल्मिक मटेरियलच्या सर्जनशील वापराद्वारे या दिग्गजाचे जीवन आणि कालावधी दर्शविण्याचा प्रयत्न करतो.
S.Thakur/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 112